L’Udin al patìs la superioritât dal Genoa, ma al resist e al rive a cjapâ un pont. Il belanç de partide dai 4 di Avrîl a Gjenue al è avonde positîf, soredut pal risultât. Il zûc dai blancs e neris nol è alc e ce, il Genoa al fâs di plui e al à ancje cualchi reson par pensâ di vê pierdût doi ponts, però la scuadre di balon furlane e mostre di vê chel caratar che in plui ocasions in passât no si à viodût e al met in cjamp cualchi zovin che al fâs pensâ ben pal avignî.
La novitât plui interessante e je il zovin atacant cravuât Perica, che al jentre titolâr al puest di Di Natale e si fâs viodi e preseâ in zone gol za tal prin minût. Passât il pericul, cuntun intervent di Lamanna, il Genoa al cjape sù il guvier de partide e al fâs valê la sô supremazie teritoriâl. A rivin une travierse cjapade di Perotti su punizion e il gol di Demaio al minût numar 19.
La reazion dal Udin e ven puartade indenant di Widmer che al masane metris di cjamp e balons di zuiâ pai siei compagns e ur da la bale buine a Perica e a Pinzi, che però no cjatin la strade de puarte.
Cussì il prin timp si siere cul vantaç dai parons di cjase.
Dopo dal interval il Genoa al partìs in bombe cun chê di sierâ la partide. Karnezis al rispuint benon aes conclusions dai ros e blu. Cun di plui, in ocasion di un contrast inte aree di rigôr tra Wague e Borriello, l’arbitri Mazzoleni al decît che nol è fal e duncje nol è il penalty domandât dai gjenoans.
I parons di cjase, di chel moment indenant si concentrin plui tal contestâ il diretôr de partide che tal fâi cuintri ai aversaris.
L’Udin al prove a tornâ a fâsi vodi des bandis di Lamanna cun Kone che si svicine al un a un. Il gol a l rive al minût numar 68, cuntun cross bas di Widmer, un erôr di Guilherme che però al zove ae conclusion vincente di Thereau che le met dentri cence fastidis.
A chest pont il Genoa al torne a puartâsi indenant, ma lu fâs cun masse confusion. Tino Costa e Niang a rivin a jessi pericolôs ma Karnezis no si scompon e ae fin la partide si siere in paritât.
Ancjemò Buine Pasche e Buine Fieste de Patrie dal Friûl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn